《寄题王宗卿答春堂》
宋代·赵汝谠

天德不可名，煦濡在三春。母恩不可报，爱慕极终身。

粲粲白华士，筑堂奉其亲。堂前种丛兰，堂后植脩筠。

列卿禁武近，出牧藩条新。起居佩慈训，平谳宣皇仁。

属怀音书遥，曷慰色笑频。驰神越海峤，竦睇彻昏晨。

鼎钟曾足多，滫瀡良未珍。请将蓼莪义，一为君子陈。

作者简介：宗室。居馀杭，字蹈中，号懒庵。赵汝谈弟。少与兄齐名。以祖荫补承务郎，历泉州市舶务、监行右藏西库。疏讼赵汝愚之冤，宰臣韩侂胄使其党胡纮攻之，坐废十年。后登宁宗嘉定元年进士，历官大理司农丞。与宰臣史弥远不合，出为湖南提举常平，改江西提点刑狱，俱有政绩。迁知温州卒。